钦定古今图书集成/理学汇编/文学典/第164卷 > 《徐师曾文体明辩》 > 《哨遍》〈檃括盘谷序〉刘克庄
## 钦定古今图书集成/理学汇编/文学典/第164卷 > 《徐师曾文体明辩》 > 《哨遍》〈檃括盘谷序〉刘克庄

“胜处可宫，平处可田，泉土尤甘美。深复深路绝住人
稀。有人兮、盘旋于此，送子归。是他隐居求志，是要明
主媒当世。嗟此意谁论。”其言甚壮，孔颜犹有遗旨。大
丈夫之被遇于时，便入坐庙朝出旗麾。列屋名姬夹
道，武夫满前才子。　噫！有命存焉，吾非恶此而逃之。
富贵人所欲，如之何、幸而致。向茂树堪休，清泉可濯，
谷中别有闲天地。爱鲙细于丝，蕨甜似蜜，采于山，钓
于水。大丈夫、不遇之所为。唐处士、依稀是吾师。觉山
林、尊如朝市。五侯门下宾客，扰扰趋权势。嗟盘之乐，
谁争子所占断、千秋万岁。呼童秣马更膏车，便与君、
从此逝矣。